b'\n_START_ARTICLE_\nDuke Nukem 3D\n_START_SECTION_\nIgranje in prizori\xc5\xa1\xc4\x8de\n_START_PARAGRAPH_\nIgro zaznamuje predvsem karikirani ma\xc4\x8do protagonist, ki je \xc5\xa1e vedno eden najprepoznavnej\xc5\xa1ih likov iz videoiger. Mi\xc5\xa1i\xc4\x8dasti in vase zaverovani \xc2\xbbfrajer\xc2\xab\xc2\xa0v oprijeti majici brez rokavov in opasan z naboji, ki ves \xc4\x8das nosi son\xc4\x8dna o\xc4\x8dala, med igro stalno spu\xc5\xa1\xc4\x8da enovrsti\xc4\x8dnice o svoji nenadkriljivosti ter zani\xc4\x8duje nasprotnike (liku je glas posodil ameri\xc5\xa1ki radijski napovedovalec Jon St. John). K vzdu\xc5\xa1ju pripomore tudi raznolik svet, ki je poln interaktivnih objektov - stikal, miz za biljard, pisoarjev, varnostnih kamer ipd., ve\xc4\x8dino katerih je mo\xc5\xbeno tudi uni\xc4\x8diti, in pomanjkljivo oble\xc4\x8denih \xc5\xbeensk ter okolja, kot so bari in bordeli. Svoje doda \xc5\xa1e namerno pretiran arzenal oro\xc5\xbeij, ki niso vsa neposredno destruktivna: med njimi sta na primer pomanj\xc5\xa1evalni \xc5\xbearek, ki zmanj\xc5\xa1a nasprotnike da jih lahko Duke pohodi s svojim slavnim \xc5\xa1kornjem, in zamrzovalnik, ki jih zamrzne, Duke pa jih lahko potem z brco razbije._NEWLINE_Kljub \xc2\xbb3D\xc2\xab\xc2\xa0v naslovu Duke Nukem 3D ne \xc5\xa1teje za pravo tridimenzionalno igro. Igralni pogon Build, ki ga uporablja, je ozna\xc4\x8den za \xc2\xbb2,5D\xc2\xab\xc2\xa0oz. \xc2\xbbpsevdo-3D\xc2\xab\xc2\xa0- osnovna geometrija izrisa je dvodimenzionalna, z dodano vi\xc5\xa1insko komponento, tako da ima lahko vsak lo\xc4\x8den sektor druga\xc4\x8dno vi\xc5\xa1ino stropa in tal, ki sta lahko nagnjena v eni smeri, in igralec lahko usmerja pogled gor ali dol. Vendar pa se za ra\xc4\x8dunanje oddaljenosti od to\xc4\x8dk vi\xc5\xa1ina ne upo\xc5\xa1teva, zato prihaja do popa\xc4\x8denja perspektive (kar je posebej opazno pri zelo visokih strukturah) in vsi manj\xc5\xa1i objekti, vklju\xc4\x8dno z nasprotniki, so predstavljeni kot 2D teksture. Za tisti \xc4\x8das je bila grafi\xc4\x8dna podoba napredna in Duke Nukem 3D je tudi s tehni\xc4\x8dnega vidika uvedel ve\xc4\x8d novih elementov za prvoosebne strelske igre, predvsem letenje (z raketnim nahrbtnikom), plavanje in mo\xc5\xbenost uni\xc4\x8devanja nekaterih sten, ki so pripomogli k ob\xc4\x8dutku realizma.\n_START_SECTION_\nOdziv\n_START_PARAGRAPH_\nDuke Nukem 3D je bil distribuiran kot preizkusni program (shareware), pri katerem je bilo mo\xc5\xbeno brezpla\xc4\x8dno preigrati prvo stopnjo igre in jo nekateri navajajo kot zgodbo o uspehu tega modela distribucije. Postala je prodajni hit z ve\xc4\x8d milijoni prodanih izvodov na razli\xc4\x8dnih sistemih. Ocenjevalci so izpostavili igralnost, humor, raznolikost in realizem ter igro v splo\xc5\xa1nem ocenili izrazito pozitivno. Dolgoro\xc4\x8dno sta k uspehu bistveno prispevala tudi ve\xc4\x8digralski na\xc4\x8din (predvsem prek lokalnega omre\xc5\xbeja, saj je bilo v tistem \xc4\x8dasu igranje prek interneta \xc5\xa1e v povojih) in prilo\xc5\xbeeno orodje za izdelavo lastnih stopenj._NEWLINE_Po drugi strani je bila igra predmet ostrih kritik razli\xc4\x8dnih aktivistov za moralo v medijih zaradi kombinacije nasilne vsebine in promoviranja pornografije, predvsem v ZDA. Kritiki so med drugim izpostavljali prostitutke, ki se odzivajo \xc4\x8de jim Duke Nukem ponudi denar, in jih lahko igralec tudi pobije, bodisi namenoma, bodisi kot kolateralno \xc5\xa1kodo med spopadom z nezemljani. V sklopu \xc5\xa1ir\xc5\xa1e javne razprave o \xc5\xa1kodljivosti nasilnih videoiger je nastala tudi \xc5\xa1tudija konkretno o psiholo\xc5\xa1kem vplivu igre Duke Nukem 3D, ki pa ni dala nedvoumnih rezultatov. Kot odziv na mo\xc5\xbenost prepovedi prodaje je iz\xc5\xa1la cenzurirana razli\xc4\x8dica, kljub temu pa je bila distribucija prepovedana v Nem\xc4\x8diji in, po pokolu v kinodvorani, ki ga je leta 1999 zakrivil nad igrami navdu\xc5\xa1eni mladostnik, tudi v Braziliji (skupaj \xc5\xa1e z nekaterimi drugimi naslovi). Ve\xc4\x8dina drugih komisij za ocenjevanje vsebine je igri prisodila oznako \xc2\xbbza zrele igralce\xc2\xab, torej je trgovci niso smeli prodajati otrokom. Drugi komentatorji poudarjajo, da gre pri prikazovanju nasilja in spolnosti v tej igri za o\xc4\x8ditno pretiravanje z namenom satire.\n_START_SECTION_\nRaz\xc5\xa1iritve in nadaljevanja\n_START_PARAGRAPH_\nUradna raz\xc5\xa1iritev z naslovom Plutonium Pak je iz\xc5\xa1la konec leta 1996 in je vsebovala 11 novih stopenj, eno novo oro\xc5\xbeje in nove nasprotnike ter manj\xc5\xa1e popravke kode. Izdaja Atomic Edition zdru\xc5\xbeuje osnovno igro in raz\xc5\xa1iritev. Z leti so nastali tudi \xc5\xa1tevilni neuradni dodatki z novimi stopnjami in predelave za razli\xc4\x8dne platforme, tako licen\xc4\x8dne kot neuradne. H temu je pripomogla odlo\xc4\x8ditev razvijalcev, ki so leta 2003 ponudili izvorno kodo pod licenco GNU GPL._NEWLINE_Leto dni po izidu je vodja razvoja oznanil, da 3D Realms dela na nadaljevanju z naslovom Duke Nukem Forever, ki naj bi iz\xc5\xa1lo spomladi 1998. Naslov je po nekaj letih postal razvpit v industriji videoiger zaradi stalnih prestavljanj, odpovedi in nadaljevanj projekta, ki je dobil oznako \xc2\xbbvaporware\xc2\xab\xc2\xa0(dobesedno \xc2\xbbfantomska programska oprema\xc2\xab). Igra je naposled iz\xc5\xa1la junija 2011 po 15 letih razvoja, a je med ocenjevalci prevladalo mnenje, da ne izpolnjuje pri\xc4\x8dakovanj.'